
CHRISTINA B. LANGBALLE

NØD LÆRER NAKEN KVINNE
Å RYGGE MED HENGER


Til Nora, min datter

Til Emrik, min sønn

No one knows the growth
she made
In order to survive,

She is both fierce and fragile
In equal measure.

V. J. Markham


INNHOLDSFORTEGNELSE

PROLOG

AVVIKLING

– å avvikle og avslutte et langt ekteskap du trodde skulle vare, lete etter deg selv, prøve å ikke savne, finne et slags provisorisk fotfeste og redde ungene

AVVENNING

– å venne deg av med den du var, det livet du hadde og det du trodde du var, velge hva du vil spare på, sortere, lete etter mening, gjøre noen dumme valg

TILVENNING

– å venne deg til dette nye livet du har blitt servert, finne ut av alt på nytt, bygge opp ting og deg selv alene, benytte mulighetene du plutselig ser, litt etter litt, finne identitet og integritet, lande mer i deg selv

TILKOBLING

– å kanskje koble deg skikkelig på livet igjen? Lage deg et liv slik du selv ønsker når du først kan, begynne å åpne deg for noe nytt – en ny fyr kanskje?

EPILOG

TAKK

LITTERATURLISTE


PROLOG

Vi er i samme båt, og vi er mange oppi den, så vi trenger å vite nettopp det – at vi ikke er alene.

Noen må skrive den boka! Den boka om hevntankene, det bølgende sinnet, lysten til å punktere alle dekkene hans om natta eller sette fyr på alle tingene hans i et digert bål. Plutselig bli en av dem du bare ser i kriminalserier på Netflix. Fordi du plutselig ikke eier noen skrupler og har betydelig færre problemer med å gjøre noe lovløst, fordi grenser og hjerter allerede er sprengt, fordi familien allerede er fillerista og fordi livet på mange måter allerede føles over.

Så jeg skriver denne boka. Jeg skriver til deg som står midt i ditt livs verste krise og frykter at livet kanskje er over – iallfall slik du kjenner det. Jeg gjør det så du skal vite at du ikke er alene, og at følelsene du kjenner på er lovlige og til og med normale. Du er ikke sprø, du har det vondt.

Vi kan enten stikke på skogen og kaste tallerkener på en fjellvegg sammen, stikke på byen og kikke på andre menn, kjøre for fort i bil, hyle høyt og aktivt, tagge ned bilen hans eller bare sitte ved siden av hverandre, stryke hverandre lett over ryggen, kikke på vannet og grine. Og som alltid er sjokolade en god idé. Jeg skriver denne boka til deg, slik at du stiller litt bedre forberedt.

Dette er min historie. Les den gjerne som en slags foreslått overlevelsesguide – en upolert og tildels brutal sådan. Den er også en slags ode til kjærlighetssorgen og – kanskje viktigst – en ode til kvinnelig selvstendighet og ungenes evige lojalitet. Ja, den er avkledd. Ja, den er tidvis ubehagelig, utleverende og emosjonell. Ergo – den er brukbar, uglasert og ekte.

Den er også en uforbeholden hyllest til alle ungene som bor i bag, rusler hvileløst husimellom og lever i en sporadisk eller evig, kald krig. All ære til dem!

Boka tar for seg berg- og dalbanen jeg gikk gjennom under og etter et samlivsbrudd. Målet er at det skal kunne snakkes høyt om dette. Alle følelsene og hele spekteret. Det skal kunne føles og menes. Alt sammen. Ingen følelser eller reaksjoner er «feil» eller «for mye». For det å gå gjennom et samlivsbrudd, og kanskje spesielt et uønsket og kanskje overraskende samlivsbrudd, er en livskrise som er underfokusert i vårt samfunn siden det «kun skjer med halvparten av oss». Så mange av oss går rundt og legger krakelert glasur på en allerede bedriten virkelighet. Det skal vi slutte med.

Og du – ikke velg den aller dårligste veien ut, den uten returmulighet. Han er ikke verdt det. Du er bedre enn det, og det nye livet ditt ligger der fremme, du ser det bare ikke ennå. Du vil sikkert ikke se det heller, og det er ok. Først skal du sitte litt lenger nedi den tomme brønnen, fram til du er klar for å klatre opp og lære deg å rygge med henger.

Denne boka er skrevet ut fra mitt eget samlivsbrudd. Teksten er også ispedd venners og bekjentes erfaringer fra deres egne brudd og andre jeg har lest om, lyttet til og snakket med om temaet, deriblant hundrevis av tenåringer med skilte foreldre. Boka bærer noe preg av å være skrevet av en forsmådd kvinne.

Denne boka er først på full fart nedover, før den snur og sparker fra mot bunnen og stiger mot overflata og opp på nye topper.

Det er ellers viktig for meg å bekrefte at jeg har elsket min eksmann dypt og lidenskapelig. Denne boka er derfor ikke er skrevet som en hevn på ham, men som terapi for meg selv. Min eksmann og våre barn fikk tilbud om å lese hele manus før utgivelse.

Jeg håper boka kan hjelpe deg eller lære deg noe du ikke visste, og om ikke annet, få deg til å trekke på smilebåndet.

Christina

https://gjoerdetselv.com/verktoey/tilhenger/lar-a-rygge-med-tilhenger

